Kungcwatshwa Iziphathamandla zeZimbabwe Ezintatu Langa Linye eNational Heroes Acre
Lumngcwabo ulandela wamanye amaqhawe amabili, uNkosikazi Ellen Gwaradzimba lomnumzana Morton Malianga labo ababulewe ngumkhuhlane weCOVID-19 ngeviki edluleyo. 
HARARE — Amaqhawe esizwe amathathu, abalisa oMnu. Sibusiso Busi Moyo, Joel Biggie Matiza lo Paradzai Zimondi, ababhubhe belandelana ngemva kokukhulelwa ngumkhuhlane weCOVID-19, bangcwatshwe ngoLwesithathu emathuneni aweNational Heroes Acre, eHarare. Lokhu ngokwakuqala embalini yokungcwatshwa kwamaqhawe emathuneni aweNational Heroes acre ukungcwaba amaqhawe amathathu sikhathi sinye. Lumngcwabo ulandela ezinye njalo iziphathamandla ezimbili, uNkosikazi Ellen Gwaradzimba lomnumzana Morton Malianga labo ababulewe ngumkhuhlane weCOVID-19 ngeviki edluleyo. Bekhona njalo asebethethwe yilo umkhuhlane kuyonale inyanga kaZibandlela kungabake baba yiziphathamandla enhlangothini ezehlukeneyo zikahulumende abagoqela owake waba ngumphathintambo wezemfundo umnumzana Eanias Chigwedere, usomabhizimusi olodumo njalo wake lilunga ledale lephalamende umnumzana Christopher Chigumba. Lumkhuhlane uthethe njalo umkakhe kowayengunobhala wezobudlelwano lamanye amazwe kuZANU PF uNkosikazi Emely Mbengegwi kanye lowaba ngusibalukhulu wakuqala webhanga lelizwe eleReserve Bank of Zimbabwe - RBZ uDr Kombo Moyana labanye abambalwa. Obengumhlonitshwa emngcwabeni wabathathu laba umsekeli kamongameli uMnu. Constantino Chiwenga uthi isizwe silahlekelwe kakhulu. “Ngifuna ukuthatha lelithuba ukutsho ukuba kabafelanga ize laba bantu. Isifiso sabo kwakuyikubona uzulu wonke ethuthuka, engekho osalayo. Lasekufeni baqhubeka beyisibonelo njangalapho besaphila.” Omunye wabalwa impi yenkululeko owasebenza lomuyi u SB Moyo kuZPRA osengumkhokheli weZAPU, umnumzana Isaac Mabuka uthi kulusizi ukuba uMoyo ubengakaqedi umsebenzi wokulungisisa ilizwe. “Njengenhlanganiso eyiZAPU, esalwa sisonke silwela inkululeko, sikhuluma nje sithi hayi, kalale ngokuthula. Kodwa, singakhohlwa ukuthi uhulumende lo esilaye, nguye abantu abakhala ngaye. Nguye okufanele ukuthi nga uyalungisa izinto ukuthi abantu eslawela inkululeko, sitshengise ukuthi salwelani. Kodwa akutshengisi okwakhathesi, we are the poorest country, lapha imali yethu kayithengi lutho, abantu abala msebenzi. Akutshengisi njalo lapho esiya khona ukuthi kungaba ngcono.” Kunkulumo yakhe uChiwenga emngcwabeni lo, uxwayise uzulu ukuba alandela iziqondiso ze WHO lohulumende ukuzivikela ukuthelelwa iCovid-19 esivuke ngolaka olukhulu lonyaka. Lesi sixwayiso sigcizelelwe ngenye ingcwethi kwezempilakahle owake waba ngumphathintambo wezempilakahle, uDokotela Henry Madzorera. “Ngingake ngathi kuliqiniso lokho okutshiwo ngabantu. Kodwa khona ukuthi uzulu ukhuluma ngayo limicimbi, kutsho ukuba engxenye abanye balaba bantu abahloniphekayo baphatheka kulawo ma “ Super Spreader Events ” bephambana lokwabekelwa uzulu njengeziqondiso okumele zilandelwe. Siyamkhuthaza uhulumende wethu lalabo abakuzikhundla zaphezulu zikahulumende ukuthi bazilandele labo lezo ziqondiso abazibekayo, ukulondoloza umuntu wonke. Sizakuba ngabantu abalondolozekileyo nxa sonke singenza kanjalo.” Bekulabantu abalutshwana eNational Heroes Acre, abagoqela abemuli lehlekana leziphathamandla zikahulumende kulandelwa iziqondiso ezenhlanganiso eye World Health Organisations - lezikahulumende. Bekulama Choir amabili akade ecula ingoma ezigcwele usizi olukhulu okugoqela eyokholo eculwe ngabe ZRP Choir.